Document ID: 32012D0729

KOMISIJAS ĪSTENOŠANAS LĒMUMS
(2012. gada 23. novembris),
ar ko attiecībā uz piemērošanas termiņu groza Lēmumu 2008/866/EK par neatliekamajiem pasākumiem, ar ko pārtrauc lietošanai pārtikā paredzētu konkrētu gliemeņu importu no Peru
(izziņots ar dokumenta numuru C(2012) 8459)
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2002. gada 28. janvāra Regulu (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (1), un jo īpaši tās 53. panta 1. punkta b) apakšpunkta i) punktu,
tā kā:
(1)
Regulā (EK) Nr. 178/2002 noteikti vispārīgi principi, kas Savienības un valstu līmenī reglamentē pārtiku un barību kopumā, un jo īpaši pārtikas un barības nekaitīgumu. Tajā noteikts, ka gadījumos, kad ir pierādījumi tam, ka no kādas trešās valsts importēta pārtika vai barība var radīt nopietnu risku cilvēku veselībai, dzīvnieku veselībai vai videi un ka šo risku nevar apmierinoši novērst ar attiecīgās(-o) dalībvalsts(-u) veiktajiem pasākumiem, ir jāīsteno ārkārtas pasākumi.
(2)
Komisijas 2008. gada 12. novembra Lēmumu 2008/866/EK par neatliekamajiem pasākumiem, ar ko pārtrauc lietošanai pārtikā paredzētu konkrētu gliemeņu importu no Peru (2), pieņēma pēc A hepatīta uzliesmojuma cilvēkiem, kuri bija pārtikā lietojuši ar A hepatīta vīrusu inficētas gliemenes, kas ievestas no Peru. Sākotnēji lēmumu piemēroja līdz 2009. gada 31. martam, taču tā piemērošanas termiņu ar Komisijas Īstenošanas lēmumu 2011/723/ES (3) pagarināja līdz 2012. gada 30. novembrim.
(3)
Komisijas revīzija tika veikta 2011. gada jūnijā. Inspektori secināja, ka labi tiek īstenota kontroles sistēma un ir izstrādāts uzraudzības plāns, un tika konstatēts, ka situācija pēc iepriekšējās pārbaudes vizītes 2009. gadā ir uzlabojusies.
(4)
Atsaucoties uz iepriekš minētās revīzijas galaziņojumā iekļautajiem ieteikumiem, Peru kompetentās iestādes iesniedza rīcības plānu. Tomēr uzraudzības sistēma vīrusa noteikšanai dzīvās gliemenēs vēl nav pilnībā ieviesta, tāpēc dzīvu gliemeņu iespējamu inficēšanos ar A hepatīta vīrusu (HAV) nevar izslēgt. Turklāt HAV testēšanas metode joprojām tiek izvērtēta.
(5)
Tāpēc attiecīgi būtu jāgroza Lēmuma 2008/866/EK piemērošanas termiņš.
(6)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2008/866/EK 5. pantā datumu “2012. gada 30. novembris” aizstāj ar datumu “2013. gada 30. novembrim”.
2. pants
Šis lēmums ir adresēts dalībvalstīm.
Briselē, 2012. gada 23. novembrī

Labels: 3
0
18
6